Ստիվեն Շվարցման

Ստիվեն Շվարցման (անգլ.՝ Stephen Allen Schwarzman, փետրվարի 14, 1947(1947-02-14), Ֆիլադելֆիա, Փենսիլվանիա, ԱՄՆ և ԱՄՆ), ամերիկացի գործարար և ներդրող, Blackstone Group ներդրումային ընկերության ղեկավար։ Ըստ Forbes ամսագրի տվյալների՝ Շվարցմանի ունեցվածքը կազմում է 7,7 միլիարդ դոլար։


== Վաղ կյանք և կրթություն ==
Ստիվեն Շվարցմանը ծնվել է 1947 թվականի փետրվարի 14-ին Փենսիլվանիա նահանգի Հանտինգդոն քաղաքում (անգլ.՝ Huntingdon Valley)՝ ամերիկացի հրեայի ընտանիքում։ Ծնողները Առլին և Ջոզեֆ Շվարցմաններն են։ Հորն է պատկանել սպիտակեղենի և սպասքի վաճառքով զբաղվող Schwarzman’s խանութը։
1965 թվականին Շվարցմանն ավարտել է Աբինգտոնի դպրոցը, իսկ 1969 թվականին՝ Եյլի համալսարանը։ Ուսումնառության ընթացքում եղել է «Գանգ և ոսկորներ» ուսանողական միության անդամ։ Հիմնել է «Դևենպորի բալետի սիրողականների միություն» և հարևանությամբ գտնվող կանանց քոլեջի հետ կազմակերպել պարի փառատոն։
Այնուհետև Շվարցմանն ընդունվել է Հարվարդի բիզնես դպրոցը, որն ավարտել է 1972 թվականին։


== Կարիերա ==
Ֆինանսական ոլորտում Ստիվեն Շվարցմանի կարիերան սկսվել է այժմ գոյություն չունեցող Donaldson, Lufkin & Jenrette ներդրումային բանկում։ Բիզնես-դպրոցն ավարտելուց հետո Շվարցմանը Lehman Brothers և Morgan Stanley ներդրումային բանկերից աշխատանքի հրավեր է ստացել։ Նա ընտրել է Lehman Brothers բանկը, որտեղ 31 տարի աշխատելուց հետո հասել է տնօրենի պաշտոնին։
Արդյունքում Շվարցմանը ղեկավարել է Lehman Brothers բանկի միաձուլումների և կլանումների ստորաբաժանումը։ 1985 թվականին Շվարցմանն իր ղեկավարի՝ Պիտեր Պետերսոնի հետ հիմնել է Blackstone ընկերությունը, որն ի սկզբանե մասնագիտացել էր միաձուլումների և կլանումների մեջ։


== Ունեցվածք և նվիրատվություններ ==
2007 թվականին Շվարցմանը ներառվել է Time ամսագրի կազմած աշխարհի ամենաազդեցիկ 100 մարդկանց ցանկում։
Շվարցմանը Եյլի համալսարանի մենեջմենթի դպրոցի ադյունկտ-պրոֆեսոր է և Ջոն Ֆ. Քենեդու անվան Կատարողական արվեստի կենտրոնի հոգաբարձուների խորհրդի նախագահ։ 2008 թվականի մարտի 11-ին Շվարցմանը հայտարարել է, որ  100 միլիոն դոլար է տրամադրում Նյու Յորքի հանրային գրադարանի ընդարձակման համար, որի հոգաբարձուների խորհրդի անդամ է։ Գրադարանի շինություններից մեկը, որը գտնվում է 42-րդ փողոցի և 5-րդ պողոտայի անկյունում, ներկայումս կրում է Ստիվեն Շվարցմանի անունը։
2011 թվականին Շվարցմանը, Ֆորբս ամսագրի տվյալներով, 400 ամենահարուստ ամերիկացիների ցանկում զբաղեցրել է 52 տեղը։ Նրա կարողությունը գնահատվել է 4,7 միլիարդ դոլար։
2018 թվականի հոկտեմբերին Շվարցմանը Մասաչուսեթսի տեխնոլոգիական ինստիտուտին նվիրաբերել է $350 միլիոն։ 2019 թվականի հունիսին Օքսֆորդի համալսարանը հայտարարել է, որ Շվարցմանը £150 միլիոն է նվիրաբերել Շվարցմանի հումանիտար կենտրոնի ստեղծման համար։


== Կրթաթոշակային ծրագիր ==
2013 թվականի ապրիլի 21-ին Շվարցմանը հայտարարել է Ռոդսի կրթաթոշակի հեղինակավոր ծրագրի համանմանությամբ Չինաստանի համար (Ցինխուայի համալսարան) Schwarzman Scholars կրթաթոշակային ծրագրին $100 միլիոն անձնական միջոցներ հատկացնելու մասին։ Միաժամանակ Շվարցմանը հայտարարել է  լրացուցիչ $200 միլիոն հավաքելու արշավ սկսելու մասին։ Պլանավորվում էր այդ ծրագրով ուսանողների ուսուցումն սկսել 2016 թվականին։


== Անձնական կյանք ==
Ստիվեն Շվարցմանն իր առաջին կնոջը՝ Էլլեն Ֆիլիպսին, հանդիպել է Հարվարդի բիզնեսի դպրոցում սովորելու տարիներին, որտեղ Էլլենն աշխատում էր որպես հետզոտող։ Նրանք ամուսանցել են 1971 թվականին և ամուսնալուծվել 1990 թվականին։ Այդ ամուսնությունից ունեն երկու երեխա՝
Էլիզաբեթը (ծնված 1976 թվականին) 2005 թվականին ամուսնացել է Էնդրյու Քերթիս Ռայթի (անգլ.՝ Andrew Curtis Right) հետ։
Էդվարդ Ֆրանկը (ծնված 1979 թվականին) 2007 թվականին ամուսնացել է Էլլեն Մարի Զայացի (անգլ.՝ Ellen Marie Zajac) հետ։
1995 թվականին Ստիվեն Շվարցմանն ամուսնացել է Քրիստին Հերսթի հետ (իրավաբան՝ մասնագիտացված մտավոր սեփականության պաշտպանության ուղղությամբ)։ Հարսնացուի հայրը հրշեջ էր։ Քրիստին Հերսթը նախկինում ամուսնացած էր եղել լեգենդար մեդիամագնատ Ուիլյամ Հերսթի թոռ Օստինի հետ։Քրիստին Հերսթը նախկին ամուսնությունից երեխա ունի։
Ստիվեն Շվարցմանը բնակվում է Նյու Յորքի Պարկ-ավենյուի բնակարանում, որի նախկին սեփականատերերն են Ջորջ Բրյուստերը (անգլ.՝ George Brewster) և Ջոն Ռոքֆելլերը (անգլ.՝ John D. Rockefeller Jr): Շվարցմանը բնակարանը 2000 թվականին 30 միլիոն դոլարով գնել է Սոլ Շտեյնբերգից (անգլ.՝ Saul Steinberg): Սակայն New Yorker ամսագրի հոդվածը պնդում է, որ բնակարանը ձեռք է բերվել 37 միլիոն դոլարով։


== Ծանոթագրություններ ==


== Գրականություն ==
Джон Моррис, Дэвид Кэри Король капитала. История невероятного взлета, падения и возрождения Стива Шварцмана и Blackstone = King of Capital. Remarkable Rise, Fall, and Rise Again of Steve Schwarzman And Blackstone. — М.: Альпина Паблишер, 2014. — 378 с. — ISBN 978-5-9614-4448-3
Greed and Glory on Wall Street—The Fall of the House of Lehman by Ken Auletta, The Overlook Press, New York, ISBN 1-58567-088-X


== Արտաքին հղումներ ==
Fortune: Wall Street's Hottest Hand Blackstone CEO Steve Schwarzman has built a powerhouse unlike any other.
Schwarzman Scholars
Schwarzman feels the agony of victory NYTimes, 2015
Schwarzman 02 Appearances on C-SPAN
Bloomberg: Q&A With Steve Schwarzman: “There Are No Brave Old People in Finance”